CELEX: 32019D2140
Language: el
Date: 2019-10-21 00:00:00
Title: Απόφαση (ΕΕ) 2019/2140 της Επιτροπής της 21ης Οκτωβρίου 2019 σχετικά με την κρατική ενίσχυση SA.52194 – 2019/C (πρώην 2018/FC) — Σλοβακική Δημοκρατία — Σλοβακικός φόρος κύκλου εργασιών στο λιανικό εμπόριο [κοινοποιηθείσα υπό τον αριθμό C(2019) 7474] (Το κείμενο στη σλοβακική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

13.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 324/11
               
            
         ΑΠΟΦΑΣΗ (ΕΕ) 2019/2140 ΤΗΣ ΕΠΙΤΡΟΠΗΣ
         της 21ης Οκτωβρίου 2019
         σχετικά με την κρατική ενίσχυση SA.52194 – 2019/C (πρώην 2018/FC) — Σλοβακική Δημοκρατία — Σλοβακικός φόρος κύκλου εργασιών στο λιανικό εμπόριο
         
            
               [κοινοποιηθείσα υπό τον αριθμό C(2019) 7474]
            
         
         (Το κείμενο στη σλοβακική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
         Εκτιμώντας τα ακόλουθα:
         1.   ΔΙΑΔΙΚΑΣΙΑ
         
         
                     (1)
                  
                  
                     Στις 13 Δεκεμβρίου 2018, το σλοβακικό κοινοβούλιο ενέκρινε τον νόμο για την επιβολή ειδικής εισφοράς επί των αλυσίδων λιανικής πώλησης («νόμος περί φορολόγησης των λιανικών πωλήσεων») (1), με τον οποίο θεσπίστηκε φόρος επί του κύκλου εργασιών των εμπόρων λιανικής που πωλούν τρόφιμα σε τελικούς καταναλωτές («φόρος λιανικής»). Ο νόμος περί φορολόγησης των λιανικών πωλήσεων τέθηκε σε ισχύ την 1η Ιανουαρίου 2019. Η πρώτη περίοδος για την οποία επιβλήθηκε ο φόρος ήταν από τον Ιανουάριο έως τον Μάρτιο του 2019 και η προθεσμία καταβολής του ήταν το τέλος Απριλίου 2019.
                  
               
                     (2)
                  
                  
                     Η Επιτροπή ενημερώθηκε για τον φόρο λιανικής με βάση τις πληροφορίες σχετικά με την αγορά που έλαβε από τον Οκτώβριο του 2018 και στο εξής. Στις 21 Δεκεμβρίου 2018, η Επιτροπή έλαβε καταγγελία σύμφωνα με την οποία οι απαλλαγές από τη φορολογία βάσει του νόμου περί φορολόγησης των λιανικών πωλήσεων συνιστούν κρατική ενίσχυση σε ορισμένους εμπόρους λιανικής.
                  
               
                     (3)
                  
                  
                     Στις 11 Ιανουαρίου 2019, οι υπηρεσίες της Επιτροπής απηύθυναν επιστολή στη Σλοβακική Δημοκρατία, με την οποία ζήτησαν πληροφορίες σχετικά με τον φόρο λιανικής. Στις 22 Ιανουαρίου 2019, οι υπηρεσίες της Επιτροπής διαβίβασαν την καταγγελία στη Σλοβακική Δημοκρατία για να διατυπώσει τυχόν παρατηρήσεις.
                  
               
                     (4)
                  
                  
                     Στις 7 Φεβρουαρίου 2019, η Επιτροπή έλαβε την απάντηση της Σλοβακικής Δημοκρατίας στην επιστολή της Επιτροπής της 11ης Ιανουαρίου 2019, καθώς και τις παρατηρήσεις της σχετικά με την καταγγελία.
                  
               
                     (5)
                  
                  
                     Στις 13 Φεβρουαρίου 2019, οι υπηρεσίες της Επιτροπής απηύθυναν επιστολή στη Σλοβακική Δημοκρατία στην οποία εξέθεσαν τις προκαταρκτικές τους απόψεις επί του θέματος, ενημέρωσαν τη Σλοβακική Δημοκρατία ότι η Επιτροπή εξέταζε το ενδεχόμενο έκδοσης διαταγής αναστολής σύμφωνα με το άρθρο 13 παράγραφος 1 του κανονισμού (ΕΕ) 2015/1589 του Συμβουλίου (2) και της παρείχαν τη δυνατότητα να υποβάλει παρατηρήσεις.
                  
               
                     (6)
                  
                  
                     Στις 5 Μαρτίου 2019, η Σλοβακική Δημοκρατία υπέβαλε την απάντησή της στην επιστολή της Επιτροπής της 13ης Φεβρουαρίου 2019.
                  
               
                     (7)
                  
                  
                     Με επιστολή της 2ας Απριλίου 2019, η Επιτροπή γνωστοποίησε στη Σλοβακική Δημοκρατία την απόφασή της να κινήσει τη διαδικασία που προβλέπεται στο άρθρο 108 παράγραφος 2 της Συνθήκης για τη λειτουργία της Ευρωπαϊκής Ένωσης («ΣΛΕΕ») σχετικά με το μέτρο που θεσπίστηκε με τον νόμο περί φορολόγησης των λιανικών πωλήσεων («απόφαση κίνησης της διαδικασίας»). Η Επιτροπή ζήτησε επίσης την άμεση αναστολή του μέτρου σύμφωνα με το άρθρο 13 παράγραφος 1 του κανονισμού (ΕΕ) 2015/1589.
                  
               
                     (8)
                  
                  
                     Η απόφαση κίνησης της διαδικασίας δημοσιεύτηκε στην Επίσημη Εφημερίδα της Ευρωπαϊκής Ένωσης (3). Η Επιτροπή κάλεσε τους ενδιαφερόμενους να υποβάλουν τις παρατηρήσεις τους σχετικά με το μέτρο ενίσχυσης.
                  
               
                     (9)
                  
                  
                     Η Σλοβακική Δημοκρατία υπέβαλε παρατηρήσεις στην απόφαση κίνησης της διαδικασίας με επιστολή της 13ης Μαΐου 2019 και ενημέρωσε την Επιτροπή ότι ο νόμος περί φορολόγησης των λιανικών πωλήσεων είχε καταργηθεί.
                  
               
                     (10)
                  
                  
                     Στις 29 Μαΐου 2019, μετά τις πληροφορίες που υπέβαλε η Σλοβακική Δημοκρατία στις 13 Μαΐου 2019, οι υπηρεσίες της Επιτροπής απέστειλαν επιστολή στη Σλοβακική Δημοκρατία, με την οποία ζήτησαν συμπληρωματικές πληροφορίες σχετικά με την κατάσταση ισχύος του νόμου περί φορολόγησης των λιανικών πωλήσεων. Στις 10 Ιουνίου 2019, η Σλοβακική Δημοκρατία υπέβαλε την απάντησή της στην Επιτροπή.
                  
               
                     (11)
                  
                  
                     Η Επιτροπή δεν έλαβε παρατηρήσεις σχετικά με την απόφαση κίνησης της διαδικασίας από τα ενδιαφερόμενα μέρη.
                  
               2.   ΠΕΡΙΓΡΑΦΗ ΤΟΥ ΜΕΤΡΟΥ
         
         
                     (12)
                  
                  
                     Με τον νόμο περί φορολόγησης των λιανικών πωλήσεων θεσπίστηκε φόρος με τα ακόλουθα κύρια χαρακτηριστικά:
                     
                                 α)
                              
                              
                                 επιβολή φόρου με συντελεστή 2,5 % επί του συνολικού κύκλου εργασιών των εμπόρων λιανικής που πωλούν τρόφιμα (συμπεριλαμβανομένου του κύκλου εργασιών των πωλήσεων ειδών εκτός τροφίμων)·
                              
                           
                                 β)
                              
                              
                                 εάν τουλάχιστον το 25 % του κύκλου εργασιών τους προέρχεται από την πώληση τροφίμων σε τελικούς καταναλωτές·
                              
                           
                                 γ)
                              
                              
                                 εάν ασκούν δραστηριότητα τουλάχιστον στο 15 % όλων των σλοβακικών διοικητικών διαμερισμάτων·
                              
                           
                                 δ)
                              
                              
                                 τα μέλη/οι θυγατρικές συστημάτων δικαιόχρησης και εμπορικών συμμαχιών αντιμετωπίζονται ως ξεχωριστοί φορολογούμενοι για την εκπλήρωση των προϋποθέσεων επιβολής του φόρου λιανικής·
                              
                           
                                 ε)
                              
                              
                                 απαλλάσσονται από τον φόρο οι ακόλουθοι έμποροι λιανικής:
                                 
                                             1)
                                          
                                          
                                             μικρές και μεσαίες επιχειρήσεις, όπως ορίζονται στον κανονισμό (ΕΕ) αριθ. 651/2014 (4)·
                                          
                                       
                                             2)
                                          
                                          
                                             εγκαταστάσεις μαζικής εστίασης·
                                          
                                       
                                             3)
                                          
                                          
                                             έμποροι λιανικής που είναι παραγωγοί τροφίμων (ή που συνδέονται με παραγωγούς τροφίμων), των οποίων τουλάχιστον το 80 % του καθαρού κύκλου εργασιών προέρχεται από την πώληση των τροφίμων που παράγουν σε τελικούς καταναλωτές·
                                          
                                       
                                             4)
                                          
                                          
                                             έμποροι λιανικής, των οποίων τουλάχιστον το 80 % του κύκλου εργασιών προέρχεται από την πώληση τροφίμων μιας κατηγορίας·
                                          
                                       
                                             5)
                                          
                                          
                                             έμποροι λιανικής για τους οποίους το ποσό του οφειλόμενου φόρου δεν υπερβαίνει τα 5 000 EUR ανά τρίμηνο·
                                          
                                       
                           
                                 στ)
                              
                              
                                 η φορολογική βάση δεν περιλαμβάνει τον καθαρό κύκλο εργασιών των καταστημάτων λιανικής που βρίσκονται:
                                 
                                             1)
                                          
                                          
                                             στα λιγότερο ανεπτυγμένα διαμερίσματα της Σλοβακίας και διαθέτουν το πολύ 10 υπαλλήλους,
                                          
                                       
                                             2)
                                          
                                          
                                             στους δήμους όπου υπάρχουν κατά μέγιστο τρεις εμπορικές εγκαταστάσεις που πωλούν τρόφιμα σε τελικούς καταναλωτές.
                                          
                                       
                           
               
                     (13)
                  
                  
                     Σύμφωνα με τον νόμο περί φορολόγησης των λιανικών πωλήσεων, το υπουργείο Γεωργίας χρησιμοποιεί τα καθαρά έσοδα από τον φόρο λιανικής συγκεκριμένα για τη στήριξη των τομέων της γεωργίας και των τροφίμων. Τα καθαρά έσοδα είναι η διαφορά μεταξύ α) των εσόδων από τον φόρο λιανικής και β) του ποσού της μείωσης του φόρου εισοδήματος εταιρειών λόγω της αφαίρεσης του φόρου λιανικής.
                  
               3.   ΚΑΤΑΡΓΗΣΗ ΤΟΥ ΜΕΤΡΟΥ
         
         
                     (14)
                  
                  
                     Με επιστολή της 13ης Μαΐου 2019, η Σλοβακική Δημοκρατία ενημέρωσε την Επιτροπή ότι ο νόμος περί φορολόγησης των λιανικών πωλήσεων είχε καταργηθεί με τον νόμο αριθ. 88/2019 της 9ης Απριλίου 2019 («νόμος για την κατάργηση του μέτρου») (βλέπε αιτιολογική σκέψη 9 ανωτέρω). Ως εκ τούτου, η Σλοβακική Δημοκρατία εξέφρασε την άποψή της ότι η επίσημη έρευνα που διεξήγε η Επιτροπή δεν είχε πλέον λόγο ύπαρξης.
                  
               
                     (15)
                  
                  
                     Απαντώντας σε αίτημα για λεπτομερέστερες πληροφορίες, με επιστολή της 10ης Ιουνίου 2019, η Σλοβακική Δημοκρατία ενημέρωσε την Επιτροπή ότι ο νόμος περί φορολόγησης των λιανικών πωλήσεων δεν καταργήθηκε με αναδρομική ισχύ, διότι μια βασική αρχή του κράτους δικαίου στη Σλοβακική Δημοκρατία απαγορεύει την αναδρομική εφαρμογή της φορολογικής νομοθεσίας. Ο νόμος για την κατάργηση του μέτρου τέθηκε σε ισχύ στις 9 Απριλίου 2019, και ο νόμος περί φορολόγησης των λιανικών πωλήσεων καταργήθηκε από την εν λόγω ημερομηνία.
                  
               
                     (16)
                  
                  
                     Επιπλέον, κατόπιν αιτήματος των υπηρεσιών της Επιτροπής, η Σλοβακική Δημοκρατία ανέφερε ότι οι οντότητες τις οποίες αφορούσε ο καταργηθείς νόμος περί φορολόγησης των λιανικών πωλήσεων κατά τη διάρκεια της περιόδου ισχύος του δεν υποχρεούνταν να καταβάλουν τον φόρο λιανικής και ότι η Σλοβακική Δημοκρατία δεν είχε το νόμιμο δικαίωμα να επιβάλει την καταβολή του. Τέλος, η Σλοβακική Δημοκρατία επιβεβαίωσε ότι καμία οντότητα δεν είχε καταβάλει τον φόρο λιανικής.
                  
               
                     (17)
                  
                  
                     Συνεπώς, σύμφωνα με τις πληροφορίες που υπέβαλε η Σλοβακική Δημοκρατία, ο νόμος περί φορολόγησης των λιανικών πωλήσεων έχει καταργηθεί και δεν οδήγησε σε οποιαδήποτε καταβολή φόρου ή φορολογική υποχρέωση κατά τη διάρκεια της περιόδου ισχύος του.
                  
               
                     (18)
                  
                  
                     Λαμβανομένης υπόψη της κατάργησης του νόμου περί φορολόγησης των λιανικών πωλήσεων από τη Σλοβακική Δημοκρατία, η επίσημη διαδικασία έρευνας που κινήθηκε σχετικά με το μέτρο ενίσχυσης που θεσπίστηκε με τον εν λόγω νόμο κατέστη άνευ αντικειμένου.
                  
               4.   ΣΥΜΠΕΡΑΣΜΑ
         
         
                     (19)
                  
                  
                     Η διαδικασία που προβλέπεται στο άρθρο 108 παράγραφος 2 της ΣΛΕΕ κατέστη άνευ αντικειμένου λόγω της κατάργησης του νόμου περί φορολόγησης των λιανικών πωλήσεων από τη Σλοβακική Δημοκρατία και θα πρέπει να περατωθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Λόγω της κατάργησης του νόμου περί φορολόγησης των λιανικών πωλήσεων από τη Σλοβακική Δημοκρατία, η επίσημη διαδικασία έρευνας βάσει του άρθρου 108 παράγραφος 2 της Συνθήκης για τη λειτουργία της Ευρωπαϊκής Ένωσης, η οποία κινήθηκε στις 2 Απριλίου 2019, σχετικά με το μέτρο ενίσχυσης που θεσπίστηκε με τον νόμο περί φορολόγησης των λιανικών πωλήσεων έχει καταστεί άνευ αντικειμένου και περατώνεται.
         
         
            Άρθρο 2
            Η παρούσα απόφαση απευθύνεται στη Σλοβακική Δημοκρατία.
         
         
            Βρυξέλλες, 21 Οκτωβρίου 2019.
            
               
                  Για την Επιτροπή
               
               Margrethe VESTAGER
               
                  Μέλος της Επιτροπής
               
            
         
         
            (1)  Νόμος αριθ. 385/2018 Coll. της 13ης Δεκεμβρίου 2018 σχετικά με την ειδική εισφορά για τις αλυσίδες λιανικού εμπορίου και σχετικά με τροποποιήσεις του νόμου αριθ. 595/2003 Coll. περί φορολογίας εισοδήματος, όπως τροποποιήθηκε στη συνέχεια.
         
            (2)  Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 248 της 24.9.2015, σ. 9).
         
            (3)  ΕΕ C 194 της 7.6.2019, σ. 11.
         
            (4)  Κανονισμός (ΕΕ) αριθ. 651/2014 της Επιτροπής, της 17ης Ιουνίου 2014, για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης (ΕΕ L 187 της 26.6.2014, σ. 1).